作者:柳宗元
標題:奉平淮夷雅表：皇武命丞相度董師集大功也
內容:皇耆其武，於溵於淮。既巾乃車，環蔡具來。狡眾昏嚚，甚毒於酲。狂奔叫呶，以幹大刑。皇諮於度，惟汝一德。曠誅四紀，其徯汝克。錫汝斧鉞，其往視師。師是蔡人，以宥以釐。度拜稽首，廟於元龜。既禡既類，於社是宜。金節煌煌，錫質雕戈。犀甲熊旗，威命是荷。度拜稽首，出次於東。天子餞之，罍斝是崇。鼎臑俎胾，五獻百籩。凡百卿士，班以周旋。既涉於滻，乃翼乃前。孰圖厥猶，其佐多賢。宛宛周道，于山於川。遠揚邇昭，陟降連連。我旆我旗，於道於陌。訓於群帥，拳勇來格。公曰徐之，無恃額額。式和爾容，惟義之宅。進次於郾，彼昏卒狂。裒兇鞠頑，鋒蝟斧螗，王旅渾渾，是佚是怙。既獲敵師，若饑得餔。蔡兇伊窘，悉起來聚。左搗其虛，靡愆厥慮。載闢載袚，丞相是臨。弛其武刑，諭我德心。其危既安，有長如林。曾是讙譊，化為謳吟。皇曰來歸，汝複相予。爵之成國，胙以夏區。度拜稽首，天子聖神。度拜稽首，皇佑下人。淮夷既平，震是朔南。宜廟宜郊，以告德音。歸牛休馬，豐稼於野。我武惟皇，永保無疆。